## El Consell implanta per al pròxim curs escolar un programa per a promoure el benestar emocional i previndre les malalties mentals i les addiccions

*** El programa, elaborat conjuntament per les conselleries de Sanitat i Educació, va dirigit als 550.000 alumnes entre 6 i 16 anys dels centres públics i concertats d’Educació Primària i Secundària
* El director general de Salut Mental i Addiccions destaca que es tracta de la iniciativa “més ambiciosa i amb suport científic que s’ha dut a terme a Espanya”**

El Consell implantarà per al pròxim curs escolar 2025-2026 el ‘Programa escolar per a la promoció del benestar emocional i la prevenció d’addiccions’, dut a terme conjuntament per les Conselleries de Sanitat i Educació, Cultura, Universitats i Ocupació. Per a fer-ho, els centres educatius de la Comunitat Valenciana que ho sol·liciten, públics i concertats, podran implementar a partir del pròxim curs quatre programes de prevenció i educació socioemocional, en totes les etapes de l’Ensenyança Obligatòria.

El director general de Salut Mental i Addiccions, Bartolomé Pérez, que ha presentat el programa juntament amb la directora general d’Innovació i Inclusió Educativa, Xaro Escrig, ha destacat que es tracta de la iniciativa “més ambiciosa i amb suport científic que s’ha dut a terme a Espanya per a promoure el benestar emocional i previndre les malalties mentals i les addiccions des de la infància”.

El programa, que va dirigit als 550.000 alumnes entre 6 i 16 anys distribuïts en tots els centres d’educació Primària i Secundària de la Comunitat Valenciana, es basa en el model d’habilitats per a la vida (HpV) de l’Organització Mundial de la Salut (OMS), que ha demostrat en nombrosos estudis internacionals la seua eficàcia per a reduir trastorns com ansietat, depressió, ideació suïcida, violència escolar i consum de substàncies. Este model de prevenció és igualment recomanat per altres organismes internacionals com UNICEF, UNODC i UNESCO.

En este sentit, Bartolomé Pérez ha destacat que es tracta del programa de prevenció escolar “més extens de tots els que s’han implementat a Espanya i l’únic que ha exigit evidència científica prèvia sobre la seua eficàcia”.

De fet, este programa es basa en investigacions publicades en revistes científiques que avalen l’eficàcia de les intervencions basades en les habilitats per a la vida. Els seus components es troben inclosos en diferents registres de programes de prevenció d’alta evidència, com el Xchange Prevention Registry de la Unió Europea, la Grüne Liste Prävention alemanya o el Portal de bones pràctiques de la Delegació del Govern per al Pla nacional sobre drogues.

**Integració en el currículum educatiu**

El programa pretén integrar, de manera continuada en el temps, i a través de tot el currículum educatiu, la formació en habilitats socioemocionals i cognitives com a factors de promoció de la salut mental en la població escolar. “No es tracta d’un projecte pilot, ni d’una acció puntual, ni de la realització de tallers esporàdics”, ha assenyalat Pérez, qui ha afirmat que, per a obtindre millors resultats, “és convenient integrar-lo en el currículum escolar i implementar-lo anualment, al llarg de tota l’educació obligatòria. L’eficàcia es reforça mitjançant la seua aplicació continuada cada curs escolar”.

El programa suposa una inversió pròxima als 8 milions d’euros anuals, entre materials, equips de suport (UPCCA), formació del professorat i dels professionals de prevenció, així com actuacions d’avaluació i seguiment.

S’impartix en horari lectiu, principalment en l’acció tutorial, sense alterar la programació docent. Compta amb el suport tècnic de les més de 80 unitats de prevenció comunitària de conductes addictives (UPCCA), per a formar i orientar els tutors i tutores en l’aplicació del programa.

En este sentit, la directora general d’Innovació i Inclusió Educativa, Xaro Escrig, ha afirmat que esta iniciativa “serà secundada també pel CEFIRE d’Inclusió Educativa, Benestar i Salut Mental, que oferirà formació específica al personal docent sobre les competències socioemocionals i de la prevenció en addiccions”.

En concret, el programa enfortix deu habilitats o competències socioemocionals i cognitives com són les habilitats emocionals i cognitives, l’empatia, el maneig d’emocions i sentiments, així com de tensions i estrés, les habilitats socials, la comunicació assertiva, les relacions interpersonals, el maneig de conflictes, l’autoconeixement, la presa de decisions i el pensament crític i creatiu.

Xaro Escrig ha traslladat que “tots els programes que conformen esta iniciativa disposen de materials específics per a l’alumnat, professorat i famílies disponibles en valencià i castellà. Cada un d’estos està relacionat amb les competències clau, les competències específiques, els criteris d’avaluació i els sabers bàsics de determinades matèries d’Educació Primària i Educació Secundària Obligatòria”.

**Importància de la prevenció**

La directora general ha subratllat la importància de la prevenció. “Les dades disponibles d’incidències de convivència en els centres educatius arreplegats en el programa PREVI en el curs 2023-2024 són altament significatius, amb unes dades que superen les 11.000 notificacions”. En este sentit, Escrig ha manifestat que la prevenció “serà una de les línies estratègiques de l’orde que desenrotllarà el decret de convivència en el qual s’està treballant des de la Conselleria d’Educació”.

Els centres educatius interessats podran consultar el procediment de participació i els programes disponibles en el portal web del Servici d’Inclusió Educativa i a través de la pàgina web [www.bienestaremocional.san.gva.es](https://bienestaremocional.edex.es/va/).

La Conselleria d’Educació, Cultura, Universitats i Ocupació i la Conselleria de Sanitat demostren, una vegada més, el seu compromís per la promoció del benestar i la prevenció de la salut mental en l’alumnat, vetlant per la idoneïtat, l’eficàcia i l’eficiència dels programes de prevenció.

Fecha: 25/06/2025